pythainlp/thaigov-v2-corpus-22032023 huggingface dataset:
วันจันทร์ที่ 15 สิงหาคม 2565
กระทรวงเกษตรฯ ส่งต่อกรมหม่อนไหม กำหนดจัดงานตรานกยูงพระราชทาน สืบสานตำนานไหมไทย ครั้งที่ 17 ประจำปี 2565
ในระหว่างวันที่ 24 - 28 สิงหาคม 2565 ที่อิมแพ็ค เมืองทองธานี น้อมสำนึกในพระมหากรุณาธิคุณในสมเด็จพระบรมราชชนนีพันปีหลวง
นายสมชวน รัตนมังคลานนท์ รองปลัดกระทรวงเกษตรและสหกรณ์ เปิดเผยภายหลังเป็นประธานการแถลงข่าว การจัดงานตรานกยูงพระราชทาน สืบสานตำนานไหมไทย ครั้งที่ 17 ประจำปี 2565 โดยมีนายอภัย สุทธิสังข์ หัวหน้าผู้ตรวจราชการกระทรวงเกษตรและสหกรณ์ นายปราโมทย์ ยาใจ อธิบดีกรมหม่อนไหม ผู้บริหารกรมหม่อนไหม และหน่วยงานที่เกี่ยวข้องเข้าร่วม ณ ห้องประชุมกระทรวงเกษตรและสหกรณ์ 115 ว่า กระทรวงเกษตรและสหกรณ์ โดยกรมหม่อนไหม ได้สำนึกในพระมหากรุณาธิคุณในสมเด็จพระบรมราชชนนีพันปีหลวง ที่ทรงมุ่งมั่นสืบสานวัฒนธรรมการปลูกหม่อนเลี้ยงไหม ให้คงอยู่กับปวงชนชาวไทย ทำให้ผ้าไหมไทยได้รับการยอมรับในตลาดโลก พระองค์ทรงโปรดเกล้าฯ พระราชทานเครื่องหมายนกยูงไทย ให้เป็นเครื่องหมายรับรองผลิตภัณฑ์ผ้าไหมไทย ที่เน้นแหล่งที่มาของวัตถุดิบ กระบวนการผลิตและที่สำคัญต้องผลิตในประเทศไทยเท่านั้น กรมหม่อนไหม จึงได้กำหนดจัดงาน “ตรานกยูงพระราชทานสืบสานตำนานไหมไทย” ครั้งที่ 17 ในระหว่างวันที่ 24 - 28 สิงหาคม 2565 ณ ฮอลล์ 9 อิมแพ็ค เมืองทองธานี เพื่อเฉลิมพระเกียรติพระบาทสมเด็จพระเจ้าอยู่หัว และน้อมสำนึกในพระมหากรุณาธิคุณของสมเด็จพระบรมราชชนนีพันปีหลวง เนื่องในโอกาสมหามงคลเฉลิมพระชนมพรรษา 90 พรรษา 12 สิงหาคม 2565
“เพื่อเฉลิมพระเกียรติพระบาทสมเด็จพระเจ้าอยู่หัว และน้อมสำนึกในพระมหากรุณาธิคุณของสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เนื่องในโอกาสมหามงคลเฉลิมพระชนมพรรษา 90 พรรษา 12 สิงหาคม 2565 ที่ทรงสืบสานและทรงให้ความสำคัญกับผ้าไหมไทย พร้อมผลักดันมาตรฐานไหมไทย มุ่งสร้างชื่อเสียง สร้างรายได้ให้แก่เกษตรกร ขับเคลื่อนเศรษฐกิจของประเทศ จึงได้มีกำหนดจัด“งานตรานกยูงพระราชทาน สืบสานตำนานไหมไทย” ครั้งที่ 17 ประจำปี 2565 เพื่อให้กลุ่มเกษตรกรผู้ปลูกหม่อนเลี้ยงไหม ผู้ทอผ้า เอกชน นักวิจัย นักเรียน นักศึกษา และผู้สนใจได้รับรู้ข้อมูลที่ถูกต้องเกี่ยวกับลายผ้าไหมไทยและประวัติลายผ้าไหมไทย การปลูกหม่อนเลี้ยงไหม การดูแลรักษาผลิตภัณฑ์ไหมและการแปรรูป เพื่อจำหน่ายสินค้าและผลิตภัณฑ์จากหม่อนและไหม” นายสมชวนกล่าว
นายปราโมทย์ ยาใจ อธิบดีกรมหม่อนไหมกล่าวเพิ่มเติมว่า การจัดงานตรานกยูงพระราชทาน สืบสานตำนานไหมไทยฯ เป็นงานที่กรมหม่อนไหมจัดขึ้นเป็นประจำทุกปี สำหรับปีนี้ จัดขึ้นเป็นครั้งที่ 17 กิจกรรมภายในงานมีสิ่งที่น่าสนใจมากมาย อาทิ นิทรรศการเฉลิมพระเกียรติฯ การแสดงตรานกยูงพระราชทาน พร้อมขั้นตอนการขอรับรองมาตรฐานผลิตภัณฑ์ ผ้าไหมตรานกยูงพระราชทาน ผลงานการประกวดเส้นไหม ผ้าไหมตรานกยูงพระราชทาน และผลิตภัณฑ์หม่อนไหม ประจำปี 2565 ผลงานของกรมหม่อนไหม และการบูรณาการร่วมกับหน่วยงานอื่นที่เกี่ยวข้องกับหม่อนไหม เป็นต้น รวมทั้งยังมีการออกร้านจำหน่ายผ้าไหมและผลิตภัณฑ์ไหมไทย และสินค้าหม่อนไหม มากกว่า 200 ร้านค้า โดยไฮไลท์สำคัญของการจัดงานในครั้งนี้ นอกจากจะได้เลือกชม เลือกซื้อผลิตภัณฑ์จากหม่อนไหมที่การันตีคุณภาพมาตรฐานหาชมยากแล้ว ยังมีนิทรรศการเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เนื่องในโอกาสทรงเจริญพระชนมพรรษา 90 พรรษา 12 สิงหาคม 2565 ภายใต้เรื่อง “สืบสานภูมิปัญญา พระมารดาแห่งไหมไทย” ที่กรมหม่อนไหมได้ร่วมกับหน่วยงานภาคีเครือข่าย เช่น มูลนิธิส่งเสริมศิลปาชีพฯ มหาวิทยาลัย กรมราชทัณฑ์ สำนักงานจังหวัด บูรณาการการทำงานร่วมกันเพื่อเฉลิมพระเกียรติฯ และสืบสานพระราชปณิธานของพระองค์ให้คงอยู่สืบไป
วันอังคารที่ 2 พฤศจิกายน 2564
กระทรวงเกษตรฯ วางกรอบแนวทางการให้ความช่วยเหลือเกษตรกรนาเกลือผู้ประสบภัยพิบัติธรรมชาติ
กระทรวงเกษตรฯ วางกรอบแนวทางการให้ความช่วยเหลือเกษตรกรนาเกลือผู้ประสบภัยพิบัติธรรมชาติ
วันที่ 2 พ.ย. 64 นายอำพันธุ์ เวฬุตันติ รองปลัดกระทรวงเกษตรและสหกรณ์ เป็นประธานการประชุมหารือแนวทางการปฏิบัติตามหลักเกณฑ์วิธีการปลีกย่อยเกี่ยวกับการให้ความช่วยเหลือด้านการเกษตรผู้ประสบภัยพิบัติกรณีฉุกเฉิน พ.ศ.2564 และการขึ้นทะเบียนเกษตรกร โดยที่ประชุมได้พิจารณาและเห็นชอบแนวทางการกำหนดประเภทภัยธรรมชาติของนาเกลือ ได้แก่ อุทกภัย/น้ำทะเลหนุน วาตภัย และฝนตกหนักอย่างต่อเนื่อง และวางหลักเกณฑ์การขึ้นทะเบียนเกษตรกรนาเกลือ โดยเกษตรกรจะต้องมีการวาดแผนผังระบุแปลงนาแต่ละประเภทให้ชัดเจนประกอบการขึ้นทะเบียน เพื่อให้สอดคล้องกับการแจ้งขอรับการช่วยเหลือในกรณีเกิดภัยธรรมชาติ และเจ้าหน้าที่ผู้ปฏิบัติงานสามารถตรวจสอบประเมินความเสียหายได้อย่างถูกต้องตามหลักเกณฑ์การช่วยเหลือ
อย่างไรก็ตาม รองปลัดกระทรวงเกษตรและสหกรณ์ ได้เน้นย้ำให้เจ้าหน้าที่และผู้แทนเกษตรกรประชาสัมพันธ์ให้เกษตรกรนาเกลือมาขึ้นทะเบียนเกษตรกรให้ครบถ้วน ทั้งนี้ ที่ประชุมมอบหมายเลขานุการจัดทำข้อสรุปของการพิจารณาเพื่อนำเสนอคณะกรรมการพัฒนาเกลือทะเลไทยพิจารณาให้ความเห็นชอบ เพื่อจะได้แจ้งให้หน่วยงานที่เกี่ยวข้องรับทราบและดำเนินการตามแนวทางดังกล่าว เพื่อให้การปฏิบัติงานเป็นไปในแนวทางเดียวกันอย่างมีประสิทธิภาพต่อไป
วันจันทร์ที่ 9 พฤษภาคม 2565
กอช. ชวนประชาชนที่มีสิทธิ์ออมเงินกับ กอช. สร้างบำนาญไว้ใช้ในอนาคต พร้อมรับของที่ระลึกในงานมหกรรมการเงิน ครั้งที่ 22 Money EXPO 2022 บูธ P11 – 12 ณ ชาเลนเจอร์ 2 – 3 อิมแพ็ค เมืองทอง
กอช. ร่วมออกบูธในงาน “มหกรรมการเงิน ครั้งที่ 22 Money  EXPO 2022” จัดกิจกรรมโปรโมชันพิเศษและมอบของที่ระลึก วันที่ 12 – 15  พฤษภาคม 2565 ที่ บูธ กอช. (บูธ P11 – 12) ณ ชาเลนเจอร์ 2 – 3  อิมแพ็ค เมืองทองธานี
กองทุนการออมแห่งชาติ หรือ กอช. เชิญชวนประชาชนในพื้นที่กรุงเทพมหานครและพื้นที่จังหวัดใกล้เคียง สมัครสมาชิก กอช. ออมเงินสร้างความมั่นคงให้กับชีวิตยามเกษียณ โดยเริ่มออมขั้นต่ำเพียง 50 บาท สูงสุด 13,200 บาทต่อปี ทั้งนี้ กอช. ร่วมออกบูธในงาน “มหกรรมการเงิน ครั้งที่ 22 Money EXPO 2022” จัดกิจกรรมโปรโมชันพิเศษและมอบของที่ระลึก วันที่ 12 – 15 พฤษภาคม 2565 ที่ บูธ กอช. (บูธ P11 – 12) ณ ชาเลนเจอร์ 2 – 3 อิมแพ็ค เมืองทองธานี
นางสาวจารุลักษณ์ เรืองสุวรรณ เลขาธิการคณะกรรมการกองทุนการออมแห่งชาติ หรือ กอช. เปิดเผยว่า กอช. เชิญชวนประชาชนผู้ที่มีสิทธิ์สมัครเป็นสมาชิก กอช. ในพื้นที่กรุงเทพมหานครและพื้นที่จังหวัดใกล้เคียง ออมเงินสร้างความมั่นคงให้กับชีวิตยามเกษียณ โดยการออมเงินกับ กอช. สามารถออมได้ตั้งแต่วัยเรียน อายุ 15 ปี จนถึงอายุ 60 ปี โดยการออมเงินกับ กอช. เป็นการวางแผนทางการเงินในระยะยาวเพื่อไว้ใช้ในอนาคต ซึ่งเริ่มออมเงินขั้นต่ำได้ตั้งแต่ 50 บาท สูงสุด 13,200 บาทต่อปี รัฐสมทบเพิ่มตามช่วงอายุของสมาชิก โดยช่วงอายุ 15 - 30 ปี รัฐสมทบให้ 50% ของเงินออมแต่ละครั้ง รวมกันทั้งปีไม่เกิน 600 บาท ช่วงอายุมากกว่า 30 – 50 ปี รัฐสมทบให้ 80% ของเงินออมแต่ละครั้ง รวมกันทั้งปีไม่เกิน 960 บาท ช่วงอายุมากกว่า 50 – 60 ปี รัฐสมทบให้ 100% ของเงินออมแต่ละครั้ง รวมกันทั้งปีไม่เกิน 1,200 บาท
ทั้งนี้ ผู้ที่สนใจสามารถพบกับ กอช. ได้ในงาน “มหกรรมการเงิน ครั้งที่ 22 Money EXPO 2022” บูธ กอช. (บูธ P11 – 12) ณ ชาเลนเจอร์ 2 – 3 อิมแพ็ค เมืองทองธานี วันที่ 12 – 15 พฤษภาคม 2565 ซึ่ง กอช. ได้จัดโปรโมชันพิเศษพร้อมมอบของสมนาคุณ สำหรับผู้สมัครสมาชิกใหม่ที่ส่งเงินสะสมงวดแรก รวมทั้งสมาชิกที่ส่งเงินออมสะสมต่อเนื่องที่บูธ กอช. และในวันศุกร์ที่ 13 พฤษภาคม 2565 เวลา 11.00 – 12.30 น. พบกับกิจกรรมสัมมนากับ กอช. ในหัวข้อ "ลงทุนเพื่อเกษียณกับ กอช. No risk, high return" โดยวิทยากร นายอรุณศักดิ์ จรูญวงศ์นิรมล รองเลขาธิการคณะกรรมการกองทุนการออมแห่งชาติ ด้านลงทุน ภายในบูธกิจกรรม กอช. ยังมีกิจกรรมอีกมากมาย ซึ่งมีให้เลือกทั้งดาวน์โหลดแอป กอช. ดูยอดเงินออมสะสมของตนเอง รวมทั้งยังมีบริการตรวจสอบสิทธิ์หรือทดลองคำนวณบำนาญ สอบถามข้อมูลเพิ่มเติมได้ที่ สายด่วนเงินออม โทร. 02-049-9000
“คุณออม รัฐช่วยออม คุณได้บำนาญ”
วันศุกร์ที่ 3 ธันวาคม 2564
กรมทางหลวงเตรียมความพร้อมจุดเช็กอิน 11 จุด ทั่วประเทศ
ให้กับประชาชน เน้นความสวยงามและปลอดภัย  ตามนโยบาย “คมนาคมสีสัน สร้างสรรค์ประเทศไทย” ให้มีความสวยงามทันช่วงเทศกาลปีใหม่ 2565
นายสราวุธ ทรงศิวิไล อธิบดีกรมทางหลวง กระทรวงคมนาคม เปิดเผยโครงการเตรียมความพร้อมจุดเช็กอินกรมทางหลวง (ทล.) เพื่อรองรับการเดินทางท่องเที่ยวของประชาชนในช่วงเทศกาลปีใหม่ 2565 ตามนโยบาย “คมนาคมสีสัน สร้างสรรค์ประเทศไทย” ว่าได้มีนโยบายให้หน่วยงานในสังกัดทั่วประเทศพิจารณาพื้นที่ที่เหมาะสมในการดำเนินการเป็นจุดพักรถและให้เป็นสถานที่ท่องเที่ยวด้วย นโยบายดังกล่าวเป็นการอำนวยความสะดวกในการเดินทางแก่ประชาชนพร้อมทั้งส่งเสริมทัศนียภาพระหว่างการเดินทาง ช่วยส่งเสริมการท่องเที่ยวภายในประเทศและกระตุ้นเศรษฐกิจในท้องถิ่นหลังจากสถานการณ์ COVID-19 คลี่คลาย ปัจจุบัน ทล. ได้เริ่มทำความสะอาด ตกแต่ง ปรับปรุงป้าย และจัดเตรียมจุดเช็กอินให้อยู่ในสภาพสมบูรณ์เพื่อรองรับการเดินทางท่องเที่ยวของประชาชนในช่วงฤดูหนาวและเทศกาลปีใหม่ 2565 ตามนโยบาย “คมนาคมสีสัน สร้างสรรค์ประเทศไทย” ดำเนินการใน 11 จังหวัด จำนวน 11 จุด ดังนี้
1. ดอยอินทนนท์ จังหวัดเชียงใหม่ บนทางหลวงหมายเลข 1009 ตอนจอมทอง - ดอยอินทนนท์ บริเวณ กม. ที่ 30 - 31
2. โค้งปิ้งงู จังหวัดสกลนคร บนทางหลวงหมายเลข 213 ตอนสร้างค้อ - สกลนคร บริเวณ กม. ที่ 155
3. จุดกางเต็นท์ เขาค้อ จังหวัดเพชรบูรณ์ บนทางหลวงหมายเลข 2196 ตอนนางั่ว - ทุ่งสมอบริเวณ กม. ที่ 23
4. แยกไดโนเสาร์ จังหวัดขอนแก่น บนทางหลวงหมายเลข 12 ตอนขอนแก่น - พรหมนิมิตร บริเวณ กม. ที่ 562
5. อุโมงค์สัตว์ข้าม จังหวัดปราจีนบุรี บนทางหลวงหมายเลข 304 ตอนสี่แยกกบินทร์บุรี - วังน้ำเขียวบริเวณ กม. ที่ 195
6. จุดพักรถลำตะคอง จังหวัดนครราชสีมา บนทางหลวงหมายเลข 85 ตอนบ่อทอง - มอจะบก บริเวณ กม. ที่ 2
7. จุดกางเต็นท์ หมวดทางหลวงบ้านไร่ จังหวัดอุทัยธานี บนทางหลวงหมายเลข 3011 ตอนบ้านไร่ - บ้านใต้ บริเวณ กม. ที่ 24
8. แยกห้วยมงคล จังหวัดประจวบคีรีขันธ์ บนทางหลวงหมายเลข 37 ตอนวังโบสถ์ - ปราณบุรี บริเวณ กม. ที่ 28
9. โค้งมโนราห์ จังหวัดพัทลุง บนทางหลวงหมายเลข 4 ตอนนาโหนด - ห้วยทราย บริเวณ กม. ที่ 183
10. สวนสาธารณะลานช้าง จังหวัดตรัง บนทางหลวงหมายเลข 404 ตอนตรัง - บ้านนา บริเวณ กม. ที่ 11
11. จุดพักสูดอากาศบริสุทธ์เขาช้างสี จังหวัดนครศรีธรรมราช บนทางหลวงหมายเลข 4238 ตอนลานสกา - ไม้หลา บริเวณ กม. ที่ 10
ทั้งนี้ จุดเช็กอินจะต้องให้ความสำคัญในเรื่องความปลอดภัยในการเดินทางให้กับประชาชนสร้างความประทับใจรวมไปถึงดำเนินการตามนโยบายของรัฐบาลที่ช่วยส่งเสริมการท่องเที่ยวในประเทศโดยการสัญจรทางถนน ทล. พร้อมนำนโยบายไปสู่การปฏิบัติเพื่อให้ทางหลวงมีภูมิทัศน์ที่สวยงามที่มาพร้อมกับความปลอดภัย ดังนั้นจะพิจารณาเส้นทางที่มีศักยภาพก่อนปรับปรุงหรือดูแลบำรุงรักษาในสิ่งที่มีอยู่ ช่วยส่งเสริมคุณภาพชีวิต และเศรษฐกิจของประชาชนในพื้นที่และสร้างเส้นทางแห่งการท่องเที่ยวต่อไป
วันอังคารที่ 12 เมษายน 2565
ครม.เห็นชอบไทยเข้าร่วมปฏิญญากลาสโกว์ของผู้นำด้านป่าไม้และการใช้ประโยชน์ที่ดิน ช่วยสร้างบทบาทและภาพลักษณ์ของประเทศด้านการอนุรักษ์และการใช้ประโยชน์ทรัพยากรป่าไม้และที่ดินอย่างยั่งยืน
ครม.เห็นชอบไทยเข้าร่วมปฏิญญากลาสโกว์ของผู้นำด้านป่าไม้และการใช้ประโยชน์ที่ดิน ช่วยสร้างบทบาทและภาพลักษณ์ของประเทศด้านการอนุรักษ์และการใช้ประโยชน์ทรัพยากรป่าไม้และที่ดินอย่างยั่งยืนในเวทีระหว่างประเทศ
วันที่ 12 เมษายน 2565 น.ส.ไตรศุลี ไตรสรณกุล รองโฆษกประจำสำนักนายกรัฐมนตรีกล่าวว่า คณะรัฐมนตรี (ครม.) เห็นชอบให้ประเทศไทยเข้าร่วมปฏิญญากลาสโกว์ของผู้นำด้านป่าไม้และการใช้ประโยชน์ที่ดิน และมอบหมายให้รัฐมนตรีว่าการกระทรวงทรัพยากรธรรมชาติและสิ่งแวดล้อมเป็นผู้ลงนามในหนังสือแจ้งยืนยันการเข้าร่วมปฏิญญาฯเพื่อนำส่งให้สหราชอาณาจักรต่อไป โดยปฏิญญากลาสโกว์มีวัตถุประสงค์ ในการเน้นย้ำถึงความสำคัญของการจัดการป่าไม้ ความหลากหลายทางชีวภาพและการใช้ประโยชน์ที่ดินอย่างยั่งยืน รวมทั้งแสดงความมุ่งมั่นที่จะดำเนินการเพื่อลดการสูญเสียป่าไม้และความเสื่อมโทรมของที่ดินภายในปีค.ศ. 2030 ตลอดจนเปลี่ยนผ่านสู่การใช้ประโยชน์ที่ดินอย่างยั่งยืน
ทั้งนี้มีประเด็นสำคัญประกอบด้วย การอนุรักษ์ป่าไม้และระบบนิเวศบนบก เพื่อเร่งให้เกิดการฟื้นฟูป่าไม้และระบบนิเวศ, สนับสนุนนโยบายการค้าและการพัฒนาที่เชื่อมโยงกับการผลิตและการบริโภคที่ยั่งยืน, การสร้างภูมิคุ้มกันให้กับชุมชนท้องถิ่น พัฒนาการเกษตรให้ยั่งยืนและมีผลกำไร เสริมสร้างการรับรู้คุณค่าของผืนป่า ตระหนักถึงสิทธิของชนพื้นเมืองดั้งเดิมและชุมชนท้องถิ่นโดยสอดคล้องกับกฎหมายภายในและตราสารระหว่างประเทศที่เกี่ยวข้อง, ดำเนินการหรือปรับเปลี่ยนนโยบายการเกษตรยั่งยืนและความมั่นคงด้านอาหาร เพื่อกระตุ้นให้เกิดการเกษตรที่ยั่งยืนส่งเสริมความมั่นคงด้านอาหารและเกิดประโยชน์ต่อสิ่งแวดล้อม, สนับสนุนด้านการเงินเพื่อการเกษตรและการจัดการป่าไม้ที่ยั่งยืน และการอำนวยความสะดวกให้เกิดเงินทุนหมุนเวียนให้สอดคล้องกับเป้าหมายการฟื้นฟูพื้นที่ป่าและที่ดินจากความเสื่อมโทรม
น.ส.ไตรศุลีกล่าวว่า กระทรวงทรัพยากรธรรมชาติและสิ่งแวดล้อม แจ้งว่า การเข้าร่วมปฏิญญาฯครั้งนี้ จะเป็นการสนับสนุนการดำเนินงานของประเทศไทยตามยุทธศาสตร์ชาติ 20 ปี ในการเพิ่มพื้นที่ป่าไม้ให้ได้ร้อยละ 55 และเป้าหมายด้านการเปลี่ยนแปลงสภาพภูมิอากาศในการบรรลุความเป็นกลางทางคาร์บอนภายในปี ค.ศ.2050 และมุ่งสู่การปล่อยก๊าซเรือนกระจกสุทธิเป็นศูนย์ภายในปีค.ศ.2065 ตามที่นายกรัฐมนตรีได้กล่าวถ้อยแถลงของประเทศไทยในการประชุมสุดยอดผู้นำโลก(World Leaders Summit) ของCOP26 เมื่อวันที่ 1-2 พฤศจิกายน 2564 ณ เมืองกลาสโกว์ สหราชอาณาจักร รวมถึงเป็นการสร้างบทบาทและภาพลักษณ์ของประเทศไทยด้านการอนุรักษ์และการใช้ประโยชน์ทรัพยากรป่าไม้และที่ดินอย่างยั่งยืนในเวทีระหว่างประเทศ
ทั้งนี้นายบอริส จอห์นสัน นายกรัฐมนตรีสหราชอาณาจักร ในฐานะประธานการประชุมCOP26 ได้มีหนังสือถึงนายกรัฐมนตรีของไทยเพื่อเชิญให้ประเทศไทยเข้าร่วมปฏิญญากลาสโกว์ เมื่อวันที่ 12 ตุลาคม 2564 ซึ่งใกล้กับวันที่จะมีการประชุมCOP26 คือวันที 29 ตุลาคม-12 พฤศจิกายน 2564 จึงทำให้ประเทศไทยไม่สามารถเข้าร่วมปฏิญญาฯได้ทันในช่วงที่มีการประชุมCOP26 เนื่องจากการเข้าร่วมจะต้องผ่านการพิจารณาของคณะกรรมการและหน่วยงานที่เกี่ยวข้องก่อนเสนอครม.เพื่อเห็นชอบ โดยปัจจุบันมีประเทศสมาชิกประกาศเข้าร่วมปฏิญญาแล้ว 143 ประเทศ จากทั้งหมด 197 ประเทศ เหลืออีก 54 ประเทศ
วันอังคารที่ 15 มีนาคม 2565
ครม.อนุมัติการก่อหนี้ผูกพันข้ามปีงบประมาณ 2565-2566 สำหรับโครงการจ้างที่ปรึกษาเพื่อติดตามประเมินผลแผนงานหรือโครงการภายใต้ พ.ร.ก. กู้เงิน เพิ่มเติม
ครม.อนุมัติการก่อหนี้ผูกพันข้ามปีงบประมาณ 2565-2566 สำหรับโครงการจ้างที่ปรึกษาเพื่อติดตามประเมินผลแผนงานหรือโครงการภายใต้ พ.ร.ก. กู้เงิน เพิ่มเติม
วันที่ 15 มีนาคม 2565 น.ส.ไตรศุลี ไตรสรณกุล รองโฆษกประจำสำนักนายกรัฐมนตรีกล่าวว่า คณะรัฐมนตรี (ครม.) อนุมัติการก่อหนี้ผูกพันข้ามปีงบประมาณ 2565-2566 สำหรับโครงการจ้างที่ปรึกษาเพื่อติดตามประเมินผลแผนงานหรือโครงการภายใต้พระราชกำหนดให้อำนาจกระทรวงการคลังกู้เงินเพื่อแก้ไขปัญหาเศรษฐกิจและสังคม จากการระบาดของโรคติดเชื้อไวรัสโคโรนา 2019 เพิ่มเติม พ.ศ.2564 วงเงินรวม 19,926,200 บาท แบ่งเป็นงบประมาณรายจ่ายประจำปีงบประมาณ 2565 จำนวน 3,985,200 บาท และปีงบประมาณ 2566 จำนวน 15,941,000 บาทเพื่อให้การติดตามประเมินผลแผนงานหรือโครงการภายใต้พระราชกำหนดฯดังกล่าว เป็นไปอย่างมีประสิทธิภาพ และสามารถรายงานผลการประเมินโครงการต่อครม.และรัฐสภาเพื่อเป็นประโยชน์ต่อการวางนโยบายของรัฐบาล
ทั้งนี้คาดว่าจะลงนามในสัญญาจ้างในเดือนสิงหาคม 2565 ระยะเวลาดำเนินการ 11 เดือน กำหนดแล้วเสร็จเดือนมิถุนายน 2566 มีขอบเขตของงาน เช่น จัดทำกรอบแนวคิด(Conceptual Framework) ในการประเมินผลตามมาตรฐานสากล 5 ด้าน ได้แก่ ความสอดคล้อง ประสิทธิภาพ ประสิทธิผล ผลกระทบ และความยั่งยืน, จัดทำขอบเขตการประเมินผล(Evaluation Scope), จัดเก็บข้อมูลปฐมภูมิและทุติยภูมิเพื่อใช้ในการศึกษาวิเคราะห์, ประเมินผลโครงการ,จัดทำรายงานความก้าวหน้าในการดำเนินโครงการและการใช้จ่ายเงินกู้, จัดทำรายงานการประเมินผลโครงการและผลสัมฤทธิ์,จัดทำแบบจำลอง (Model ) ที่ใช้ประเมินผลกระทบต่อระบบเศรษฐกิจและสังคมในภาพรวม และนำเสนอข้อมูลการติดตามประเมินผล
น.ส.ไตรศุลี กล่าวว่า ณ วันที่ 3 กุมภาพันธ์ 2565 ครม.ได้มีมติอนุมัติโครงการภายใต้แผนงานหรือโครงการตามบัญชีท้าย พ.ร.ก. กู้เงินโควิด 19 เพิ่มเติม แล้วทั้งสิ้น จำนวน 48 โครงการ วงเงินรวม 396,956 ล้านบาท หน่วยงานเบิกจ่ายเงินกู้แล้วจำนวน 278,196 ล้านบาท ซึ่งโครงการทั้งหมดต้องเบิกจ่ายแล้วเสร็จภายในวันที่ 31 ธันวาคม 2565
----------------------
วันพุธที่ 3 สิงหาคม 2565
กยศ. ร่วมจัดมหกรรมไกล่เกลี่ยหนี้ 11 จังหวัด ในระหว่างวันที่ 3 – 11 ส.ค. 65 ผู้ร่วมงานจะไม่ถูกดำเนินคดี
กยศ. ร่วมกับกรมคุ้มครองสิทธิและเสรีภาพ และกรมบังคับคดีจัดมหกรรมไกล่เกลี่ยหนี้สินครัวเรือน 11 จังหวัด ในระหว่างวันที่ 3 – 11 สิงหาคม 2565 ขอเชิญชวนผู้กู้ยืมเข้าร่วมงานเพื่อไกล่เกลี่ยก่อนฟ้องและหลังฟ้องซึ่งผู้กู้ยืมที่เข้าร่วมงานจะไม่ถูกดำเนินคดี
นายชัยณรงค์ กัจฉปานันท์ ผู้จัดการกองทุนเงินให้กู้ยืมเพื่อการศึกษา (กยศ.) เปิดเผยว่า “กองทุนเงินให้กู้ยืมเพื่อการศึกษา ขอเชิญชวนผู้กู้ยืมเข้าร่วมงานมหกรรมไกล่เกลี่ยหนี้สินครัวเรือน ระหว่างวันที่ 3 – 11 สิงหาคม 2565 ดังนี้
• วันพุธที่ 3 สิงหาคม 2565
- ณ มหาวิทยาลัยราชภัฏเพชรบุรี จังหวัดเพชรบุรี
- ณ องค์การบริหารส่วนจังหวัดอ่างทอง จังหวัดอ่างทอง
• วันศุกร์ที่ 5 สิงหาคม 2565
- ณ ศูนย์ประชุมและจัดแสดงสินค้านานาชาติขอนแก่น (ศูนย์ไคซ์ KICE) จังหวัดขอนแก่น
- ณ โรงแรมสยามริเวอร์รีสอร์ท จังหวัดชัยภูมิ
- ณ ภัตตาคารไพบูลย์ไก่ย่าง จังหวัดสิงห์บุรี
• วันเสาร์ที่ 6 สิงหาคม 2565
- ณ โรงแรม ริเวอร์ นครปฐม จังหวัดนครปฐม
- ณ โรงเรียนสวนกุหลาบวิทยาลัย นนทบุรี จังหวัดนนทบุรี
• วันจันทร์ที่ 8 สิงหาคม 2565
- ณ มหาวิทยาลัยบูรพา วิทยาเขตสระแก้ว จังหวัดสระแก้ว
- ณ รอยัลฮิลล์ รีสอร์ท จังหวัดนครนายก
• วันพฤหัสบดีที่ 11 สิงหาคม 2565
- ณ มหาวิทยาลัยสวนดุสิต วิทยาเขตสุพรรณบุรี จังหวัดสุพรรณบุรี
- ณ โรงแรมริเวอร์แคว กาญจนบุรี จังหวัดกาญจนบุรี
โดยกองทุนได้ร่วมกับกรมคุ้มครองสิทธิและเสรีภาพ และกรมบังคับคดี กระทรวงยุติธรรม ในการจัดงานไกล่เกลี่ยหนี้เพื่อเป็นการช่วยเหลือและบรรเทาความเดือดร้อนของผู้กู้ยืมเงิน ทั้งนี้ ผู้กู้ยืมที่เข้าสู่กระบวนการไกล่เกลี่ยจะไม่ถูกดำเนินคดี ได้รับส่วนลดเบี้ยปรับ รวมทั้งได้รับโอกาสในการขยายระยะเวลาผ่อนชำระได้ถึงอายุ 65 ปี เพื่อให้ผู้กู้ยืมสามารถกลับเข้ามาสู่ระบบการชำระหนี้ให้เป็นปกติ
ทั้งนี้ ผู้กู้ยืมสามารถลงทะเบียนเข้าร่วมงานล่วงหน้าและดาวน์โหลดแอปพลิเคชัน กยศ. Connect เพื่อรับสิทธิขอไกล่เกลี่ยฯ ได้ที่ QRcode ด้านล่างหรือทางเว็บไซต์ www.studentloan.or.th หรือสอบถามเพิ่มเติมได้ที่ไลน์บัญชีทางการ กยศ. หรือโทรศัพท์หมายเลข 0 2016 4888” ผู้จัดการกองทุนฯ กล่าวในที่สุด
วันอังคารที่ 1 กุมภาพันธ์ 2565
คปภ.เตือน!ประชาชน อย่าหลงเชื่อ - แชร์ “ข้อมูล Blacklist บริษัทประกันภัย” ตรวจสอบแล้วไม่เป็นความจริง ยันกำกับดูแลและคุ้มครองสิทธิประโยชน์ของประชาชนด้านประกันภัยอย่างเต็มที่
ตามที่มีกระแสข่าวและการส่งต่อข้อความเกี่ยวกับรายชื่อบริษัทประกันวินาศภัยที่ถูก Blacklist เกี่ยวกับสถานะทางการเงินและการไม่ปฏิบัติตามสัญญาประกันภัย ผ่านทางแอพพลิเคชั่นไลน์  นั้น
สำนักงานคณะกรรมการกำกับและส่งเสริมการประกอบธุรกิจประกันภัย (สำนักงาน คปภ.) ได้ตรวจสอบแล้วขอชี้แจงว่าข้อความดังกล่าวมีการส่งต่อกันมาโดยไม่ปรากฏแหล่งที่มาของข้อมูลและมีเนื้อหาที่ไม่เป็นความจริง หากท่านได้รับข้อความดังกล่าวสามารถตรวจสอบเบื้องต้นได้จากชื่อของบริษัทประกันวินาศภัยที่ถูกกล่าวอ้าง เช่น ที่มีการอ้างว่า “บริษัท พาณิชย์การประกันภัย จำกัด และบริษัท พัชรประกันภัย จำกัด จ่ายค่าซ่อมช้ามากบางทีเป็นปีถึงจะชำระ” รวมถึงที่มีการกล่าวอ้างถึงบริษัทประกันภัยอื่นๆ ด้วย เช่น บริษัท สัมพันธ์ประกันภัย จำกัด และบริษัท ลิเบอร์ตี้ ประกันภัย จำกัด ซึ่งบริษัทเหล่านี้ได้ถูกเพิกถอนใบอนุญาตประกอบธุรกิจประกันวินาศภัยไปแล้วในระหว่างปี 2547 ถึงปี 2557
ข้อความที่มีการส่งไลน์แอพพลิเคชั่นดังกล่าว จึงสร้างความเสียหายต่อภาพรวมของภาคอุตสาหกรรมประกันภัย รวมถึงทำลายความเชื่อมั่นของผู้ทำประกันภัยและประชาชนทั่วไป ที่ผ่านมา บริษัทประกันวินาศภัยที่ได้รับความเสียหายจากข่าวลืออันเป็นเท็จ ได้มีการดำเนินการทางกฎหมายกับผู้ที่สร้างข่าวลือจนนำไปสู่การออกมาแถลงข่าว และขอโทษ ผ่านสื่อมวลชนไปแล้ว แต่ในปัจจุบัน ยังคงมีผู้ส่งต่อข้อความดังกล่าวอยู่ ดังนั้น สำนักงาน คปภ. จึงขอให้ประชาชนอย่าได้หลงเชื่อข้อมูลที่มีการส่งต่อกันมาดังกล่าว โดยสามารถสืบค้นข้อมูลด้านการประกันภัยได้ที่เว็บไซต์ของสำนักงาน คปภ. www.oic.or.th
“สำนักงาน คปภ. เป็นหน่วยงานของรัฐที่กำกับดูแลบริษัทประกันภัยให้มีความมั่นคงและปฏิบัติงานตามที่กฎหมายกำหนด รวมถึงให้ความสำคัญกับการคุ้มครองสิทธิประโยชน์ของประชาชนด้านการประกันภัยเป็นอย่างยิ่ง โดยจะติดตามการดำเนินงานของบริษัทประกันภัยอย่างใกล้ชิด เพื่อคุ้มครองสิทธิประโยชน์ของประชาชนด้านการประกันภัยอย่างเต็มที่ ดังนั้น จึงขอให้ประชาชนที่ทำประกันภัยไว้ มั่นใจได้ว่าจะได้รับการคุ้มครองสิทธิประโยชน์ตามสัญญาประกันภัยด้วยความถูกต้อง รวดเร็วและเป็นธรรม ทั้งนี้ หากมีข้อสงสัยสามารถติดต่อสอบถามข้อมูลเพิ่มเติมได้ที่สายด่วน คปภ. 1186”
วันพุธที่ 8 ธันวาคม 2564
โครงการลดราคาเคมีเกษตรช่วยเกษตรกร
วันจันทร์ที่ 6 ธันวาคม 2564
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลร่วมกับสมาคมด้านการเกษตรจัดทำโครงการลดราคาเคมีเกษตรช่วยเกษตรกร โดยจำหน่ายสารกำจัดวัชพืช แมลง โรคพืช รวม 74 รายการแก่เกษตรกรผ่านสหกรณ์และสถาบันเกษตรกรในราคาถูกกว่าท้องตลาด ได้แก่ สารกำจัดโรคพืช ลดสูงสุดร้อยละ 35 สารกำจัดแมลง ลดสูงสุดร้อยละ 26 และสารกำจัดวัชพืช ลดสูงสุดร้อยละ 22 ถึงวันที่ 28 ก.พ.2565 กลุ่มเกษตรกรที่ประสงค์เข้าร่วมโครงการติดต่อที่ สำนักงานส่งเสริมและพัฒนาการเกษตรที่ 1-6 สำนักงานเกษตรจังหวัด สำนักงานเกษตรอำเภอและสหกรณ์จังหวัด หรือที่เว็บไซต์ www.dit.go.th นอกจากนี้ ธกส.ยังสนับสนุนสินเชื่อโครงการบัตรเกษตรสุขใจ วงเงินสูงสุด 50,000 บาท ให้เกษตรกรนำไปซื้อปัจจัยการผลิต โดยไม่คิดดอกเบี้ยในเดือนแรก
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันเสาร์ที่ 12 มีนาคม 2565
​นายกรัฐมนตรีมอบมหาดไทยกำชับท้องถิ่นเฝ้าระวังไฟไหม้บ่อขยะเข้มงวด โดยเฉพาะแหล่งกองขยะสะสมขนาดใหญ่ที่มักมีเกิดเหตุซ้ำ ป้องกันปัญหามลพิษกระทบชุมชน
​นายกรัฐมนตรีมอบมหาดไทยกำชับท้องถิ่นเฝ้าระวังไฟไหม้บ่อขยะเข้มงวด โดยเฉพาะแหล่งกองขยะสะสมขนาดใหญ่ที่มักมีเกิดเหตุซ้ำ ป้องกันปัญหามลพิษกระทบชุมชน
วันที่ 12 มี.ค. 2565 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ตามที่ได้เกิดกรณีไฟไหม้บ่อขยะที่ ต.แพรกษาใหม่ อ.เมืองสมุทรปราการ แม้ขณะนี้จะสามารถควบคุมเพลิงได้แล้ว แต่ยังต้องเฝ้าระวังเนื่องจากเป็นบ่อขยะขนาดใหญ่และเคยเกิดเหตุไฟไหม้รุนแรงเมื่อปี 2557 ที่สร้างผลกระทบด้านมลพิษต่อชุมชนโดยรอบเป็นวงกว้าง
พล.อ.ประยุทธ์ จันทร์โอชา นายกรัฐมนตรีและรมว.กลาโหม ได้มอบหมายกระทรวงมหาดไทย ให้กำชับองค์กรปกครองส่วนท้องถิ่นทั่วประเทศให้เฝ้าระวังไม่ให้เกิดเหตุการณ์ลักษณะเดียวกันนี้ขึ้น เพื่อป้องกันผลกระทบด้านมลพิษต่อชุมชนโดยรอบพื้นที่บ่อขยะ หรืออาจเกิดกรณีการลุกลามจนสร้างความเสียหายต่อทรัพย์สินของของประชาชนได้
น.ส.ไตรศุลี กล่าวว่า นายกรัฐมนตรีมีข้อห่วงใยเนื่องจากไฟไหม้บ่อขยะเป็นเหตุการณ์ที่เกิดซ้ำบ่อยครั้ง โดยเฉพาะในช่วงฤดูร้อนที่อากาศแห้งแล้งและเอื้อต่อการเกิดเหตุไฟไหม้ในในสถานที่กำจัดขยะมูลฝอย โดยเฉพาะสถานที่ที่ดำเนินการอย่างไม่ถูกต้อง มีการลักลอบเผากำจัดขยะ การเผาเพื่อคัดแยกขยะมูลฝอยบางประเภท หรือเผาพื้นที่เกษตรกรรมในบริเวณใกล้เคียงจนลุกลามเข้าไปยังสถานที่กำจัดขยะ
ทั้งนี้ จากข้อมูลของกรมควบคุมมลพิษ ระบุว่า ในช่วงฤดูร้อน เดือน ก.พ. - พ.ค. 2565 มีสถานที่กำจัดขยะมูลฝอยหรือบ่อขยะที่องค์กรปกครองส่วนท้องถิ่นต้องเฝ้าระวังโดยเฉพาะ อยู่ 3 กลุ่ม ได้แก่ 1) กลุ่มเฝ้าระวังเข้มงวด คือ มีขยะกองสะสมมากกว่า 50,000 ตันขึ้นไป จำนวน 20 แห่ง ซึ่งในจำนวนนี้เป็นบ่อขยะที่มีเหตุไฟไหม้บ่อยครั้งใน 5 ปีที่ผ่านมาจำนวน 7 แห่ง โดยกลุ่มนี้ต้องมีการเฝ้าระวังทุกวัน ตรวจตราโดยรอบพื้นที่อย่างละเอียด สังเกตสิ่งผิดปกติในพื้นที่และบริเวณโดยรอบ 2) กลุ่มเฝ้าระวังอย่างใกล้ชิด มีขยะกองสะสม 10,000-50,000 ตัน จำนวน 48 แห่ง เป็นกลุ่มที่ต้องเฝ้าระวังทุกวันเช่นเดียวกัน และ 3) กลุ่มเฝ้าระวังสม่ำเสมอ มีขยะกองสะสมตั้งแต่ 5,000-10,000 ตัน จำนวน 31 แห่ง เป็นกลุ่มที่ต้องเฝ้าระวังทุก 2-3 วัน
อย่างไรก็ตาม นอกจากหน่วยงานต้องเฝ้าระวังแล้ว หากประชาชนพบเห็นสิ่งผิดปกติ เช่น มีควัน ลอยขึ้นจากบ่อขยะ พบการเผาในพื้นที่ใกล้เคียง ขอให้แจ้งองค์การปกครองส่วนท้องถิ่นในพื้นที่นั้น ๆ หรืองานป้องกันและบรรเทาสาธารณภัยจังหวัดทันทีเพื่อเข้าระงับเหตุป้องกันผลกระทบที่จะเกิดขึ้นในวงกว้างต่อไป
.......................
วันอังคารที่ 21 ธันวาคม 2564
นายกรัฐมนตรีตรวจราชการ จ.ยะลา และ จ.ปัตตานี
วันพุธที่ 15 ธันวาคม 2564
นายกรัฐมนตรีตรวจราชการ จ.ยะลา และ จ.ปัตตานี
ต่อจากนี้ไป ขอเชิญรับฟังไทยคู่ฟ้า ค่ะ
วันนี้(15ธ.ค.64) พลเอก ประยุทธ์ จันทร์โอชา นายกรัฐมนตรี ตรวจราชการ ณ จ.ยะลา และ จ.ปัตตานี โดยติดตามงานด้านความมั่นคงและการพัฒนาจังหวัดชายแดนภาคใต้ รวมถึงทิศทางการพัฒนาในอนาคต เช่น การเป็นเมืองแห่งพืชพลังงาน เมืองปศุสัตว์ เมืองแห่งผลไม้ มาตรการกระตุ้นเศรษฐกิจ ป่าเศรษฐกิจ และป่าชุมชน เปิดปฏิบัติการขจัดความยากจนและพัฒนาคนทุกช่วงวัยอย่างยั่งยืนตามหลักปรัชญาเศรษฐกิจพอเพียง นอกจากนี้ ยังติดตามสถานการณ์แพร่ระบาดของโรคโควิด-19 และมาตรการควบคุมเชิงพื้นที่ ตรวจเยี่ยมการบริหารจัดการน้ำในพื้นที่เสี่ยงเกิดอุทกภัย พบประชาชนกลุ่มท่องเที่ยวชุมชน และกลุ่มเลี้ยงปูดำทะเล ภายใต้กรอบการพัฒนาจังหวัดชายแดนภาคใต้ เป็นเมืองปูทะเลโลก
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันอังคารที่ 11 มกราคม 2565
Thailand and Kenya to celebrate 55th anniversary of diplomatic relations through strengthening relations and cooperation
Thailand and Kenya to celebrate 55th anniversary of diplomatic relations through strengthening relations and cooperation
January 10, 2022, at 1400hrs, at the Ivory Room, Thai Khu Fah Building, Government House, H.E.Mr. Kiptiness Lindsay Kimwole, Ambassador of the Republic of Kenya to Thailand, paid a courtesy call on Prime Minister and Defense Minister Gen. Prayut Chan-o-cha on occasion of his assumption of the position. Government Spokesperson Thanakorn Wangboonkongchana disclosed gist of the meeting as follows:
The Prime Minister welcomed the Kenyan Ambassador, and expressed hopesthat both countriesfurther forge relations and cooperation in various areas to celebrate the 55thanniversary of the diplomatic relations this year. He is certain that the Ambassador’s well-rounded experiences wouldenhance cooperation between Thailand and Kenya in a tangible and comprehensive manner. The Kenyan Ambassador expressed appreciation for the meeting and his pleasure to be tenured in Thailand. He also affirmed commitment to play an active role in constructively strengthening cordial relations and cooperation.
The two parties discussed the issues of mutual interest:
On public health, Thailand is ready to cooperate with Kenyain fighting against the COVID-19 and future communicable diseases, and in providing scholarships and trainings to Kenyan public healthcare personnel onuniversal healthcoveragedevelopment.Kenya also hopes for technology transfer and knowledge sharing on COVID-19 vaccine manufacturing for domestic use.
With regard to trade and investment, the Prime Ministeris pleased thatKenya isThailand’stop trade partnerfrom East Africa, and hopes for an increasing trade and investment activities between the two countries. Thailand and Kenya have potential to become each other’s trade gateway toASEANandAfricarespectively. The Kenyan Ambassador affirmed Kenya’s support for Thai investors, and hopes that the Thai Government would also facilitate Kenyan investment in Thailand.
Both parties agreed topromote education, academic, and development cooperation.Thailand stands ready to forge academic cooperation with Kenya in the fields of its potential in the form of short-term trainings and graduate-degree scholarships, which will be under the responsibility ofThailand Incentive and Convention Association (TICA).
The Prime Minister and Kenyan Ambassador alsocame to terms on promotion of green economy. The Thai Government has placed importance on the implementation of BCG economic development model, which is in line with Kenya’s Blue Economythatprioritizessustainable utilization of its ocean andmarineresources.
วันอังคารที่ 5 เมษายน 2565
กระทรวงอุตสาหกรรม !?แจ้งเตือน ผู้ประกอบการและประชาชนทั่วไป x อย่าหลงเชื่อ "การเชิญชวนให้ร่วมสนับสนุนการจัดทำหนังสือฉบับพิเศษ 80 ปี กระทรวงอุตสาหกรรม"
อย่าหลงเชื่อ "การเชิญชวนให้ร่วมสนับสนุนการจัดทำหนังสือฉบับพิเศษ 80 ปี กระทรวงอุตสาหกรรม"
กระทรวงอุตสาหกรรม ⁉️แจ้งเตือน ผู้ประกอบการและประชาชนทั่วไป x อย่าหลงเชื่อ "การเชิญชวนให้ร่วมสนับสนุนการจัดทำหนังสือฉบับพิเศษ 80 ปี กระทรวงอุตสาหกรรม"
กระทรวงอุตสาหกรรม แจ้งเตือนผู้ประกอบการและประชาชนทั่วไป อย่าหลงเชื่อการเชิญชวนให้ร่วมสนับสนุนการจัดทำวารสารเพื่อการติดต่อสื่อสารด้านอุตสาหกรรม ปี 2565 ฉบับพิเศษ 80 ปี กระทรวงอุตสาหกรรม พัฒนาเศรษฐกิจชีวภาพ-เศรษฐกิจหมุนเวียน-เศรษฐกิจสีเขียว (Bio-Circular-Green Economy : BCG Model) เนื่องจากการกระทำดังกล่าวมิได้รับการอนุญาตจากกระทรวงอุตสาหกรรม
หากผู้ประกอบการหรือประชาชน มีข้อสงสัยหรือได้รับการเชิญชวนในลักษณะดังกล่าว สามารถติดต่อสอบถามได้ที่ กลุ่มประชาสัมพันธ์ กองกลาง สำนักงานปลัดกระทรวงอุตสาหกรรม โทร. 0-2430 6950 ต่อ 695038-40
วันเสาร์ที่ 21 พฤษภาคม 2565
รัฐบาลเดินหน้าพัฒนาสายพันธุ์กัญชา-กัญชง ก.เกษตรเตรียมกระจายล้านต้นกล้าให้ประชาชนปลูกเพื่อประโยชน์ทางการแพทย์
รัฐบาลเดินหน้าพัฒนาสายพันธุ์กัญชา-กัญชง ก.เกษตรเตรียมกระจายล้านต้นกล้าให้ประชาชนปลูกเพื่อประโยชน์ทางการแพทย์
วันที่ 21 พ.ค. 2565นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า ขณะนี้กระทรวงสาธารณสุขและกระทรวงเกษตรและสหกรณ์ ได้จับมือกันขับเคลื่อนนโยบายส่งเสริมการผลักดันกัญชา กัญชง ให้เป็นพืชเศรษฐกิจที่นำมาใช้ประโยชน์ในด้านการแพทย์และสุขภาพ โดยทั้งสองกระทรวงได้ลงนามบันทึกข้อตกลงการวิจัยและพัฒนาสายพันธุ์กัญชา กัญชงในประเทศ เพื่อให้ได้สายพันธุ์ที่ดีเป็นต้นพันธุ์คุณภาพ พร้อมกระจายต้นกล้ากัญชา 1 ล้านต้นให้ประชาชนปลูกในครัวเรือนเพื่อใช้ประโยชน์ในการดูแลสุขภาพ รวมถึงส่งเสริมให้เกษตรกรปลูกตามมาตรฐาน GAP เพื่อพัฒนาเป็นพืชเศรษฐกิจ สร้างรายได้ให้เกษตรกรและนำรายได้เข้าสู่ประเทศ
ขณะนี้กระทรวงสาธารณสุขและกระทรวงเกษตรร่วมกันเตรียมความพร้อมให้กับประชาชนในการปลูกและนำส่วนต่างๆ มาใช้ให้เกิดประโยชน์ โดยกำหนดแนวทางในการส่งเสริม สนับสนุนการใช้กัญชา กัญชงที่ปลอดภัยอย่างเป็นระบบ ตั้งแต่การศึกษา วิจัย ปรับปรุงสายพันธุ์ในประเทศ เพื่อให้ได้สายพันธุ์ที่ดี เป็นต้นพันธุ์ที่มีคุณภาพ ทนต่อโรค เหมาะกับสภาพแวดล้อม และมีสารสำคัญที่สามารถนำไปใช้ทางการแพทย์และสุขภาพได้อย่างเหมาะสมและปลอดภัย ทั้งนี้ หลังจากได้สายพันธุ์ที่ดีแล้ว กระทรวงเกษตรฯจะกระจายต้นกล้ากัญชา 1 ล้านต้น เป็นต้นพันธุ์ให้กับประชาชนนำไปปลูกในครัวเรือนเพื่อใช้ประโยชน์ทางการแพทย์ ซึ่งนับตั้งแต่วันที่ 9 มิถุนายน 2565 นี้ กฎหมายอนุญาตให้ประชาชนสามารถปลูกกัญชาเพื่อใช้ประโยชน์ในการดูแลสุขภาพเบื้องต้นได้
นางสาวรัชดา กล่าวต่อว่า กระทรวงเกษตรฯตั้งเป้าเป็นศูนย์กลางการวิจัยและพัฒนาสายพันธุ์กัญชาและกัญชง ตลอดจนเทคโนโลยีการผลิตแบบครบวงจร ปัจจุบันได้ก่อสร้างอาคารวิจัยกัญชาระบบปิด โรงเรือนทดลองในระบบกึ่งปิด และแปลงทดลองในสภาพกลางแจ้ง ณ ศูนย์วิจัยพืชสวนเชียงราย จังหวัดเชียงราย รวมถึงแปลงทดสอบพันธุ์กัญชงที่เหมาะสมกับพื้นที่ประเทศไทย มีศูนย์เครือข่ายภายใต้สังกัดกว่า 26 ศูนย์ฯ ทั่วประเทศ ซึ่งจะสามารถใช้เป็นแหล่งผลิตและกระจายต้นกล้ากัญชา กัญชง สายพันธุ์ดีต่อไปในอนาคต
วันอังคารที่ 2 พฤศจิกายน 2564
เตือน! 11 จังหวัดภาคใต้ เฝ้าระวังอุทกภัย ช่วงวันที่ 3 - 6 พ.ย. 64
....
กรมป้องกันและบรรเทาสาธารณภัย (ปภ.) แจ้งหน่วยงานที่เกี่ยวข้องและประชาชนในพื้นที่ 11 จังหวัด ได้แก่ จ.สุราษฎร์ธานี นครศรีธรรมราช สตูล สงขลา ปัตตานี ยะลา นราธิวาส กระบี่ ระนอง ภูเก็ต และตรัง เฝ้าระวังและติดตามสถานการณ์น้ำอย่างใกล้ชิด ในช่วงวันที่ 3 - 6 พ.ย. 64 แบ่งเป็น
.
1.พื้นที่เฝ้าระวังน้ำหลาก ดินถล่ม ได้แก่ จ.สุราษฎร์ธานี นครศรีธรรมราช สตูล สงขลา ปัตตานี ยะลา และนราธิวาส
2.พื้นที่เฝ้าระวังระดับน้ำในอ่างเก็บน้ำขนาดใหญ่ - กลาง ที่เสี่ยงน้ำล้น กระทบพื้นที่ท้ายอ่าง ได้แก่ จ.สุราษฎร์ธานี กระบี่ ระนอง ภูเก็ต และตรัง
3.พื้นที่เฝ้าระวังระดับน้ำเพิ่มขึ้นในพื้นที่ลุ่มต่ำ
วันศุกร์ที่ 8 ตุลาคม 2564
อนุทิน เติมวัคซีนโควิด19 ให้ จ.พังงา 1.1แสนโดส ระดมฉีดประชาชน รับการเปิดท่องเที่ยวเชื่อมโยงภูเก็ต-กระบี่แซนด์บอกซ์
รองนายกรัฐมนตรีและรัฐมนตรีว่าการกระทรวงสาธารณสุขลงพื้นที่ จ.พังงา ติดตามการฉีดวัคซีนโควิด 19 ภาพรวมมีความครอบคลุมแล้ว 74.90% มอบกรมควบคุมโรคสนับสนุนวัคซีนเพิ่มเติม 110,000 โดส เพื่อระดมฉีดให้ครบ 100% คาดแล้วเสร็จภายใน 2 สัปดาห์
รองนายกรัฐมนตรีและรัฐมนตรีว่าการกระทรวงสาธารณสุขลงพื้นที่ จ.พังงา ติดตามการฉีดวัคซีนโควิด 19 ภาพรวมมีความครอบคลุมแล้ว 74.90% มอบกรมควบคุมโรคสนับสนุนวัคซีนเพิ่มเติม 110,000 โดส เพื่อระดมฉีดให้ครบ 100% คาดแล้วเสร็จภายใน 2 สัปดาห์ พร้อมเปิดการท่องเที่ยวเชื่อมโยงภูเก็ต และกระบี่แซนด์บอกซ์
วันนี้ (8 ตุลาคม 2564) นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธาณสุข พร้อมด้วยนายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬา นายจำเริญ ทิพญพงศ์ธาดา ผู้ว่าราชการจังหวัดพังงา และผู้บริหารจากทั้งสองกระทรวง ลงพื้นที่ติดตามการฉีดวัคซีนโควิด 19 และความพร้อมการเปิดเมืองรับนักท่องเที่ยว
นายอนุทินกล่าวว่า จังหวัดพังงาเป็นจังหวัดท่องเที่ยวที่สามารถเชื่อมเส้นทางกับภูเก็ตและกระบี่ในการดึงดูดนักท่องเที่ยวให้มาท่องเที่ยวพื้นที่ชายฝั่งอันดามัน สร้างรายได้ให้คนในชุมชนและขับเคลื่อนเศรษฐกิจของประเทศตามนโยบายรัฐบาล จึงต้องเร่งรัดการฉีดวัคซีนประชาชนในพื้นที่ให้ครอบคลุมเพื่อให้เกิดความปลอดภัย และสร้างความมั่นใจแก่นักท่องเที่ยว โดยจังหวัดพังงาได้ฉีดวัคซีนโควิด 19 ครอบคลุมประชากรเป้าหมายรวมกลุ่มนักเรียน 12-17 ปี แล้ว 74.90% ได้ให้กรมควบคุมโรคสนับสนุนวัคซีนเพิ่มอีก 110,000 โดส เพื่อระดมฉีดประชาชนตั้งแต่อายุ 12 ปีขึ้นไป ให้ครบ 100% คาดว่าจะฉีดแล้วเสร็จภายใน 2 สัปดาห์ จากนั้นจะสามารถเปิดการท่องเที่ยวได้อย่างเป็นรูปธรรมและเกิดความปลอดภัย
ทั้งนี้ จังหวัดพังงาได้เปิดพื้นที่Covid Free Setting Area2 แห่ง ได้แก่ เขาหลัก และเกาะยาวน้อย-เกาะยาวใหญ่ เป็นจุดเชื่อมต่อโครงการ ภูเก็ตแซนด์บอกซ์รับนักท่องเที่ยวต่างชาติ โดยจะต้องพำนักในภูเก็ตเป็นเวลา 7 คืนและเดินทางมาพักที่พังงา 7 คืน ใช้มาตรป้องกันควบคุมโรคเช่นเดียวกับภูเก็ตแซนด็บอกซ์ เช่น ได้รับวัคซีน 2 เข็ม ผลการตรวจหาเชื้อด้วยวิธีRT-PCRเป็นลบ ตรวจหาเชื้อเป็นระยะ และปฏิบัติตามมาตรการDMHTTอย่างเคร่งครัด โดยในส่วนของที่พักต้องผ่านมาตรฐานSHA Plusขณะนี้มีนักท่องเที่ยวเดินทางเข้ามาแล้ว 185 คน
*********************************** 8 ตุลาคม 2564
วันอังคารที่ 22 มิถุนายน 2564
การรถไฟแห่งประเทศไทยพร้อมเปิดให้บริการตู้จำหน่ายตั๋วโดยสารอัตโนมัติ 25 มิถุนายนนี้
การรถไฟแห่งประเทศไทยพร้อมเปิดให้บริการตู้จำหน่ายตั๋วโดยสารอัตโนมัติ 25 มิถุนายนนี้ เพื่ออำนวยความสะดวกในการซื้อตั๋วโดยสารได้อย่างรวดเร็ว ปลอดภัย และลดความเสี่ยงจากการแพร่ระบาดโรคติดเชื้อไวรัส COVID-19
นายนิรุฒ มณีพันธ์ ผู้ว่าการรถไฟแห่งประเทศไทย เปิดเผยว่า การรถไฟฯ พร้อมเปิดให้บริการซื้อตั๋วโดยสารผ่านตู้จำหน่ายตั๋วโดยสารอัตโนมัติ (Automatic Ticket Vending Machine : TVM) สำหรับขบวนรถชานเมืองและรถธรรมดา ตั้งแต่วันที่ 25 มิถุนายน 2564 เป็นต้นไป เพื่ออำนวยความสะดวกให้ประชาชนสามารถซื้อตั๋วรถไฟได้อย่างรวดเร็ว ปลอดภัย และลดความเสี่ยงในการสัมผัสเพื่อลดการแพร่ระบาดของเชื้อโควิด-19 อีกทั้งยังสามารถชำระเงินได้ด้วยเงินสด ทั้งธนบัตร และเหรียญ
ทั้งนี้ ในระยะแรกเปิดจำหน่ายตั๋วโดยสารผ่านตู้จำหน่ายตั๋วอัตโนมัติ (TVM) ในเส้นทางกรุงเทพ – ลพบุรี /แก่งคอย /นครปฐม /สุพรรณบุรี และอรัญประเทศ โดยมีการติดตั้งตู้จำหน่ายตั๋วอัตโนมัติ ทั้งหมด 10 เครื่อง ใน 9 สถานี ซึ่งมีผู้ใช้บริการหนาแน่น ประกอบด้วย สถานีกรุงเทพ (หัวลำโพง) 2 เครื่อง สถานีสามเสน บางซื่อ ดอนเมือง รังสิต ฉะเชิงเทรา มหาชัย วงเวียนใหญ่ ตลาดพลู สถานีละ 1 เครื่อง
นายนิรุฒฯ กล่าวว่า ในอนาคตการรถไฟฯ มีแผนติดตั้งตู้จำหน่ายตั๋วโดยสารอัตโนมัติเพิ่มเติมตามสถานีต่างๆ และสถานีกลางบางซื่อ เพื่อให้ประชาชนสามารถซื้อตั๋วโดยสารได้อย่างสะดวกรวดเร็ว โดยสอบถามรายละเอียดเพิ่มเติมได้ที่ศูนย์บริการลูกค้าสัมพันธ์ หมายเลขโทรศัพท์ 1690 ตลอด 24 ชั่วโมง หรือ เฟซบุ๊ก แฟนเพจ ทีมพีอาร์การรถไฟแห่งประเทศไทย
สำหรับขั้นตอนการซื้อตั๋วรถไฟผ่านตู้จำหน่ายอัตโนมัติ อันดับแรกให้เลือกรายการ "ซื้อตั๋ว" และกดเลือกสถานีปลายทางที่ต้องการ – จากนั้น ให้กด "ถัดไป" เพื่อเลือกขบวนโดยสาร แล้วให้กดเลือกจำนวนผู้โดยสาร และประเภทชั้นรถโดยสารที่ต้องการ เมื่อเลือกเสร็จให้นำบัตรประชาชนเข้าไปในช่องเสียบบัตรประชาชนที่เครื่องอ่านบัตร และกด "อ่านบัตรประชาชน" ข้อมูลผู้โดยสารจะแสดงขึ้นมายังหน้าจอทั้งเลขบัตรประชาชน เพศ ชื่อ และนามสกุล เมื่อตรวจสอบความถูกต้องแล้ว ให้กด "ชำระค่าโดยสาร" โดยชำระได้ทั้งเหรียญและธนบัตร สุดท้ายให้รอรับตั๋วโดยสารที่ช่อง "รับบัตรโดยสาร" รวมถึงเงินทอน
วันอังคารที่ 16 สิงหาคม 2565
ดีอีเอส พิจารณาจัดสรรหมายเลข 4 หลัก อบจ.นครราชสีมา เทศบาลเมืองบึงยี่โถ จ.ปทุมธานี
ดีอีเอส พิจารณาจัดสรรหมายเลข 4 หลัก อบจ.นครราชสีมา เทศบาลเมืองบึงยี่โถ จ.ปทุมธานี
เมื่อวันที่ 16 สิงหาคม 2565 ดร.ณัฐพล ณัฏฐสมบูรณ์ รองปลัดกระทรวงดิจิทัลเพื่อเศรษฐกิจและสังคม เป็นประธานการประชุมคณะทำงานพิจารณาการขอรับการจัดสรรหมายเลขโทรคมนาคมพิเศษ (แบบสั้น 4 หลัก) และการขอจัดตั้ง Sub Call Center) เพื่อให้บริการตอบข้อซักถามและข้อร้องเรียนของประชาชนโดยผ่านบริการโครงการศูนย์บริการข้อมูลภาครัฐเพื่อประชาชน (Government Contact Center: GCC1111) ครั้งที่ 1/2565 (ครั้งที่ 3 ของปี 2565) โดยการประชุมในคราวนี้ได้มีการพิจารณา (ร่าง) หลักเกณฑ์การพิจารณาจัดสรรหมายเลขโทรคมนาคมพิเศษ (แบบสั้น 4 หลัก) และพิจารณาการขอรับจัดสรรหมายเลข 4 หลัก ของ องค์การบริหารส่วนจังหวัดนครราชสีมา และสำนักงานเทศบาลเมืองบึงยี่โถ จังหวัดปทุมธานี ณ ห้องประชุม 602 ชั้น 6 สำนักงานปลัดกระทรวงดิจิทัลเพื่อเศรษฐกิจและสังคม
******************************
วันพุธที่ 5 มกราคม 2565
โฆษกรัฐบาลสวนฝ่ายค้าน ไม่เคยมองปัญหาประชาชนว่าเป็นเรื่องที่ถูกรุมเร้า แต่เป็นเรื่องเร่งด่วนที่รัฐบาลจะต้องเข้าไปแก้ปัญหาให้ เหน็บรีบตื่นจากฝันแล้วกลับมาทำหน้าที่ฝ่ายค้านในสภาฯ
โฆษกรัฐบาลสวนฝ่ายค้าน ไม่เคยมองปัญหาประชาชนว่าเป็นเรื่องที่ถูกรุมเร้า แต่เป็นเรื่องเร่งด่วนที่รัฐบาลจะต้องเข้าไปแก้ปัญหาให้ เหน็บรีบตื่นจากฝันแล้วกลับมาทำหน้าที่ฝ่ายค้านในสภาฯ
วันที่ 5 ม.ค. 65 นายธนกร วังบุญคงชนะ โฆษกประจำสำนักนายกรัฐมนตรี กล่าวถึงกรณีที่นายประเสริฐ จันทรรวงทอง ส.ส.นครราชสีมา และเลขาธิการพรรคเพื่อไทย ระบุว่า ปี 2565 จะเป็นปีที่พลเอก ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม ต้องรับศึกหลายด้าน สารพัดปัญหาที่รัฐบาลหมดปัญญาแก้ ทั้งเศรษฐกิจ สังคม และการเมือง ที่มาจากการบริหารประเทศที่ไร้ประสิทธิภาพว่า รัฐบาลภายใต้การนำของพลเอก ประยุทธ์เข้ามาบริหารประเทศเพื่อมุ่งหวังที่จะแก้ปัญหาความเดือดร้อนให้กับประชาชนอยู่แล้ว จึงไม่เคยคิดว่าเรื่องเหล่านี้เป็นปัญหาที่จะมารุมเร้ารัฐบาล แต่มองว่าเป็นเรื่องเร่งด่วนที่รัฐบาลจะต้องเข้าไปแก้ปัญหาให้กับประชาชน คงเป็นเพียงแค่มุมมองของฝ่ายค้านเพียงฝ่ายเดียวเท่านั้นที่มองปัญหาของประชาชนเป็นเรื่องน่าหนักใจ อย่างไรก็ตาม ถ้าต้องรับศึกหนักจริง ๆ ก็คงจะเป็นศึกจากฝ่ายค้านที่จ้องแต่จะดิสเครดิตรัฐบาลรายวันโดยปราศจากข้อเท็จจริงและข้อเสนอแนะ ซึ่งมีแต่จะทำให้เสียเวลาในการแก้ปัญหาให้กับประชาชน
“ส่วนกรณีที่อ้างว่า นายกฯ บริหารประเทศมาเกือบ 8 ปี ไร้ผลงานที่ชัดเจน เชื่อว่าประชาชนไม่ต้องการให้ท่านนายกฯ อยู่ในตำแหน่งแล้วนั้น ถ้าพรรคเพื่อไทยจะหลอกตัวเองแบบนั้นเพื่อให้ตัวเองสบายใจก็ไม่ว่ากัน เพราะข้อเท็จจริงเห็นกันอยู่ชัดเจนว่า นโยบายของรัฐบาล ทั้งนโยบายหลัก 12 ด้าน และนโยบายเร่งด่วน 12 เรื่องนั้น ล้วนเข้าถึงประชาชน โดยเฉพาะคนรากหญ้า อาทิ โครงการคนละครึ่ง ยิ่งใช้ยิ่งได้ หรือเราเที่ยวด้วยกัน ที่ประชาชนต่างเรียกร้องให้เพิ่มเฟสใหม่ขึ้นเรื่อย ๆ อย่างไรก็ตาม ทางที่ดีอยากให้ฝ่ายค้านรีบตื่นจากฝัน เลิกละเมอ แล้วกลับมาทำหน้าที่ของตัวเองในสภาฯ เสียที”
วันศุกร์ที่ 8 เมษายน 2565
​ ๑๓๕ ปี กระทรวงกลาโหม ๘ เมษายน ๒๕๖๕
“กลาโหมเทิดราชา รักษ์ราษฎร์ ชาติมั่นคง"
#กลาโหม135ปี
วันศุกร์ที่ 24 มิถุนายน 2565
รองปลัดฯ วรวรรณ เข้าร่วมประชุมสุดยอดผู้นำสตรีโลก (Global Summit of Women) ประจำปี 2565
รองปลัดฯ วรวรรณ เข้าร่วมประชุมสุดยอดผู้นำสตรีโลก (Global Summit of Women) ประจำปี 2565
วันนี้ (23 มิถุนายน 2565) นางวรวรรณ ชิตอรุณ รองปลัดกระทรวงอุตสาหกรรม เข้าร่วมประชุมสุดยอดผู้นำสตรีโลก (Global Summit of Women) ประจำปี 2565 โดยมีพลเอกประยุทธ์ จันทร์โอชา นายกรัฐมนตรี เป็นประธานและกล่าวปาฐกถาพิเศษและเปิดการประชุม ณ โรงแรมเซ็นทาราแกรนด์ เซ็นทรัลเวิลด์
การประชุมสุดยอดผู้นำสตรีโลก (Global Summit of Women) ประจำปี 2565 กำหนดจัดขึ้นระหว่างวันที่ 23 - 25 มิถุนายน 2565 ณ กรุงเทพฯ ภายใต้หัวข้อหลัก “Women : Creating Opportunities in the New Reality” โดยมีผู้นำสตรีนานาชาติเข้าร่วมประชุมจากประมาณ 60 ประเทศ กว่า 600 คน โดยการประชุมดังกล่าวจะเป็นโอกาสที่ไทยจะใช้แสดงศักยภาพ ความมุ่งมั่น ความสามารถและความคิดสร้างสรรค์ในการเป็นเจ้าภาพจัดการประชุม และสร้างความเชื่อมั่นต่อเศรษฐกิจไทย โดยเน้นการพัฒนาเศรษฐกิจอย่างต่อเนื่อง ยั่งยืนและคำนึงถึงสิ่งแวดล้อม #กระทรวงอุตสาหกรรม 2565 #สุดยอดผู้นำสตรีโลก (Global Summit of Women) ประจำปี 2565
วันพุธที่ 16 มีนาคม 2565
สธ. เผย “เจอ แจก จบ” ช่วยผู้ติดเชื้อโควิดเข้าถึงการรักษารวดเร็วและครอบคลุมมากขึ้น
.....
กระทรวงสาธารณสุข (สธ.) เผย การรักษาโควิด-19 แบบ “เจอ แจก จบ” ได้ผลดี เป็นอีกหนึ่งทางเลือกในการเข้าสู่ระบบการรักษาสำหรับผู้ติดเชื้อที่ไม่มีอาการหรือมีอาการน้อย โดยหากมีผลตรวจ ATK ด้วยตนเองเป็นบวก สามารถเข้ารับบริการได้ที่ รพ. ตามสิทธิรักษา ซึ่งจะได้รับการซักประวัติ ตรวจร่างกาย ประเมินอาการ และแจกยาตามระดับอาการ และจากการดำเนินงานตั้งแต่วันที่ 1 มี.ค. พบว่า ช่วยให้ประชาชนได้รับความสะดวก เข้าถึงบริการได้ครอบคลุมมากขึ้น
.
ขณะที่ระบบการรักษาที่บ้าน (HI) สำหรับผู้ที่ไม่สะดวกเดินทางมา รพ. ยังคงดำเนินการตามปกติ โดยติดต่อได้ที่ สายด่วน 1330 กด 14 หรือไลน์ สปสช. @nhso หรือสายด่วนของจังหวัด - สายด่วนโควิด 50 เขต กทม. และหากมีอาการรุนแรงเข้าข่ายผู้ป่วยอาการสีเหลือง - แดง เช่น เหนื่อยหอบ หายใจลำบาก สามารถใช้สิทธิ UCEP Plus เข้ารักษาใน รพ. ที่อยู่ใกล้ได้ทุกแห่ง ผ่านสายด่วน 1669
#ไทยคู่ฟ้า#ร่วมต้านโควิด19
-------------------
วันอาทิตย์ที่ 27 มีนาคม 2565
“ชัยวุฒิ”พร้อมสั่งปิดเว็บมังกรฟ้า หาก ตร. พบความผิด เข้าข่ายหลอกลวง ขายเกินจริง ขู่ โทษคุก 5 ปี
“ชัยวุฒิ”พร้อมสั่งปิดเว็บมังกรฟ้า หาก ตร. พบความผิด เข้าข่ายหลอกลวง ขายเกินจริง ขู่ โทษคุก 5 ปี
นายชัยวุฒิธนาคมานุสรณ์รัฐมนตรีว่าการกระทรวงดิจิทัลเพื่อเศรษฐกิจและสังคมกล่าวถึงกรณี เจ้าหน้าที่บุกตรวจค้นบริษัทมังกรฟ้าล็อตเตอรี่จำกัดที่มีการกว้านซื้อสลากจากผู้ค้ารายย่อยมาขายเกินราคาและมีการปิดบังบาร์โค้ดของกองสลากทำให้ไม่สามารถตรวจสอบได้ว่าเป็นสลากจริงหรือไม่และมาจากที่ใดงวดไหน
โดยนายชัยวุฒิกล่าวว่าการขายสลากกินแบ่งผ่านระบบออนไลน์ เท่าที่ตรวจสอบไม่ได้มีความผิดแต่ผู้ขายต้องมีสลากจริงอยู่ในมือตามโควตาของตัวเองถ้ามี10ใบก็ต้องขายเพียง10ใบไปขายเกินจากโควตาที่ตัวเองมีไม่ได้หากมีการประกาศขายเกินจำนวนที่ตัวเองมีอยู่จริงก็ถือมีความผิดตามพ.ร.บ.คอมพิวเตอร์คือนำเข้าข้อมูลอันเป็นเท็จเข้าสู่ระบบคอมพิวเตอร์โทษจำคุกไม่เกิน5ปีปรับไม่เกิน1แสนบาท และทราบว่าขณะนี้เจ้าหน้าที่กำลังตรวจสอบเพื่อดำเนินคดีนี้กับบริษัทดังกล่าวด้วยโดยต้องดูว่าเลขที่นำมาโฆษณาขายมีจริงหรือไม่เพราะถ้าไม่มีอยู่จริงจะเข้าข่ายร่วมกันหลอกลวงประชาชนคือไม่มีสลากจริงแต่กลับมาประกาศขายให้ประชาชน นอกจากนี้ยังมีความผิดฐานขายสลากกินแบ่งเกินราคาด้วยตามพระราชบัญญัติสำนักงานสลากกินแบ่งรัฐบาลพ.ศ. 2517และที่แก้ไขเพิ่มเติมหรือการขายสลากโดยไม่ได้รับอนุญาตตามพ.ร.บ.การพนัน
อย่างไรก็ตามเรื่องนี้หากเจ้าหน้าที่ตรวจสอบพบว่ามีการกระทำความผิดจริงตำรวจสามารถส่งเรื่องมาให้กระทรวงดิจิทัลเพื่อเศรษฐกิจและสังคมสั่งปิดเว็บไซต์ดังกล่าวได้ทันทีโดยกระทรวงฯจะดำเนินการขออำนาจศาลในการสั่งปิดตามกระบวนการต่อไปซึ่งที่ผ่านมาดีอีเอสได้ดำเนินการสั่งผิดเว็บไซต์เฟซบุ๊กและโซเชียลมีเดียที่กระทำผิดกฎหมายอย่างต่อเนื่อง
***********
วันศุกร์ที่ 8 ตุลาคม 2564
เตือน! จ้างเด็กอายุต่ำกว่า 15 ปี ทำงาน มีโทษทั้งจำ - ปรับ หากพบเห็นการใช้แรงงานเด็ก โทร. 1506 กด 3 หรือ 1546
....
กระทรวงแรงงาน ชี้แจงกรณีสื่อออนไลน์โพสต์ข้อความ เกี่ยวกับประเด็นกฎหมายใหม่ที่ระบุว่าสามารถจ้างเด็กอายุต่ำกว่า 15 ปี ทำงานได้นั้น ยืนยัน! เป็นข่าวเท็จ
.
ปัจจุบัน กฎหมายที่บังคับใช้ คือ พระราชบัญญัติคุ้มครองแรงงาน พ.ศ. 2541 ระบุว่า
.
> ห้ามไม่ให้นายจ้างจ้างเด็กอายุต่ำกว่า 15 ปี เข้าทำงาน เป็นลูกจ้างในงานทั่วไปและงานเกษตรกรรม
.
> และอายุต่ำกว่า 18 ปี เข้าทำงานในงานประมงทะเล งานในโรงงานประกอบกิจการเกี่ยวกับสัตว์น้ำ ตามกฎหมายว่าด้วยโรงงานและในกิจการเกี่ยวกับการแปรรูปสัตว์น้ำ
.
หากนายจ้างฝ่าฝืนมีโทษปรับตั้งแต่ 400,000 บาท - 2,000,000 บาท /ลูกจ้าง 1 คน หรือจำคุกสูงสุดไม่เกิน 4 ปี หรือทั้งจำและปรับ
.
หากประชาชนท่านใด พบเห็นการใช้แรงงานเด็กอายุต่ำกว่าที่กฎหมายกำหนด สามารถแจ้งได้ที่สายด่วน 1506 กด 3 หรือ 1546
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันศุกร์ที่ 20 พฤษภาคม 2565
นิพนธ์ ลุยแจกโฉนดฯ ให้ชาวพัทลุง เร่งให้กรรมสิทธิ์ที่อยู่อาศัย-ที่ทำกิน เดินหน้าสร้างหลักประกันฯ ลดความเหลื่อมล้ำ สร้างรายได้ฯ ยัน รัฐบาลทำต่อ นโยบายประกันรายได้ให้เกษตรกร
นิพนธ์ ลุยแจกโฉนดฯ ให้ชาวพัทลุง เร่งให้กรรมสิทธิ์ที่อยู่อาศัย-ที่ทำกิน เดินหน้าสร้างหลักประกันฯ ลดความเหลื่อมล้ำ สร้างรายได้ฯ ยัน รัฐบาลทำต่อ นโยบายประกันรายได้ให้เกษตรกร สร้างความเป็นอยู่ให้ประชาชนดีขึ้น
เมื่อเวลา 10.30 น. วันที่ 20 พฤษภาคม 2565 ที่โรงเรียนบ้านขัน ต.ชุมพล อ.ศรีนครินทร์ จ.พัทลุง นายนิพนธ์ บุญญามณี รัฐมนตรีช่วยว่าการกระทรวงมหาดไทย เป็นประธานในพิธีมอบโฉนดที่ดินตามโครงการ “มอบโฉนดที่ดินทั่วไทย นำสุขคลายทุกข์ให้ประชาชน” โดยมี นายนริศ ขำนุรักษ์ ส.ส.พัทลุง พรรคประชาธิปัตย์ น.ส.สุพัชรี ธรรมเพชร เลขานุการ รมช.สธ. นายกู้เกียรติ วงศ์กระพันธุ์ ผู้ว่าราชการจังหวัดพัทลุง เจ้าพนักงานที่ดินจังหวัดพัทลุง นายอำเภอศรีนครินทร์ นายกเทศมนตรีตำบลชุมพล ข้าราชการ และประชาชนในพื้นที่ ร่วมมอบโฉนดที่ดินครั้งนี้
นายนิพนธ์ กล่าวว่า ปัญหาที่ดินเป็นปัญหาความเดือดร้อนของพี่น้องประชาชน เพราะที่ดินคือต้นทุนที่สำคัญในการที่จะก่อให้เกิดการผลิต ก่อให้เกิดรายได้ในครัวเรือน ถ้าเราสามารถแก้ปัญหาการถือครองที่ดินได้ให้แก่ประชาชนได้ เราก็จะสามารถลดความเหลื่อมล้ำในสังคมนี้ได้ เพราะฉะนั้นการกระจายการถือครองที่ดินจึงเป็นสิ่งสำคัญ และเป็นอีกหนึ่งนโยบายสำคัญที่จะช่วยลดความเหลื่อมล้ำในการเข้าถึงการใช้ทรัพยากรที่ดินของชาติ การมอบโฉนดที่ดินวันนี้ซึ่งเป็นเอกสารสิทธิ์ที่มีความสำคัญมากมีประโยชน์เป็นหลักทรัพย์ค้ำประกันใช้เป็นแหล่งทุนในการประกอบอาชีพขอให้ประชาชนรักษาไว้อย่างดีอย่านำไปจำหน่ายจ่ายโอนโดยไม่จำเป็นและนำไปสร้างฐานะความเป็นอยู่ให้มั่นคงสร้างงานสร้างรายได้เพิ่มผลผลิตนำไปประกอบการพัฒนาอาชีพของตนเองให้มีรายได้ที่เพิ่มขึ้น มีความเจริญมั่นคงพร้อมกันนี้จะขยายผลการเดินสำรวจออกโฉนดให้พร้อมกันทุกจังหวัดทั่วประเทศเพื่อสร้างหลักประกันที่มั่นคงในกรรมสิทธิ์ในที่อยู่อาศัย ที่ทำกินให้ประชาชนและเป็นการลดความเหลื่อมล้ำในการเข้าถึงการใช้ทรัพยากรที่ดินของชาติ ซึ่งพี่น้องประชาชนจะได้รับประโยชน์ในเรื่องนี้อย่างเต็มที่ อย่างกรณี นโยบายประกันรายได้เกษตรกร ขอยืนยันว่ารัฐบาลโดยกระทรวงพาณิชย์ กระทรวงเกษตรฯ ได้ดำเนินการอย่างเป็นรูปธรรมและจะทำต่อเนื่องที่ทำให้วันนี้ราคาพืชเศรษฐกิจในพื้นที่ภาคใต้ทั้งปาล์มน้ำมัน ยางพารา มีราคาสูงขึ้น รวมถึงราคาสินค้าพืชเกษตรทั้งประเทศล้วนแต่มีราคาสูงขึ้นกว่าราคาประกันและราคาสูงกว่าช่วงที่ผ่านมา ทำให้พี่น้องประชาชนมีความเป็นอยู่ที่ดีขึ้น และขอถือโอกาสนี้ขอบคุณไปยังกำนัน ผู้ใหญ่บ้าน ผู้บริหารท้องถิ่นในการช่วยกันดูแลพี่น้องประชาชนในช่วงสถานการณ์โควิดที่ผ่านมาเป็นอย่างดี
วันเสาร์ที่ 6 สิงหาคม 2565
โฆษกรัฐบาล เผย "นายก" พอใจ “มท1.  ขับเคลื่อนแก้ความยากจนแบบพุ่งเป้า  "มิติความเป็นอยู่"  สำเร็จแล้ว กว่า 2 หมื่น ครัวเรือน เดินหน้าช่วยเหลือประชาชนเต็มที่
นายกฯ พอใจ “มท1.  ขับเคลื่อนแก้ความยากจนแบบพุ่งเป้า  "มิติความเป็นอยู่"  สำเร็จแล้ว กว่า 2 หมื่น ครัวเรือน เดินหน้าช่วยเหลือประชาชนเต็มที่
วันนี้ (ุ6 สิงหาคม 2565) นายธนกร วังบุญคงชนะ โฆษกประจำสำนักนายกรัฐมนตรีเปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ติดตามข้อสั่งการในการดำเนินงานแก้ไขปัญหาความยากจน ซึ่งรัฐบาลเน้นย้ำ ให้ทุกหน่วยงานทำงานแบบพุ่งเป้า เพื่อพี่น้องประชาชนมีความเป็นอยู่ที่ดีขึ้น ทั้งนี้ นายกรัฐมนตรีได้ชื่นชม พลเอก อนุพงษ์ เผ่าจินดา รัฐมนตรีว่ากระทรวงมหาดไทย โดยศูนย์ขจัดความยากจนและพัฒนาคนทุกช่วงวัยอย่างยั่งยืนตามหลักปรัชญาของเศรษฐกิจพอเพียง (ศจพ.) ขับเคลื่อนแก้ไขปัญหาความยากจนแบบพุ่งเป้า ในส่วนของ “มิติความเป็นอยู่” ซึ่งมีจำนวน 147,503 ครัวเรือน ส่วนใหญ่ประสบปัญหาในเรื่องครัวเรือนไม่มีความมั่นคง ที่อยู่อาศัยและบ้านมีสภาพไม่คงทนถาวร ครัวเรือนจัดบ้านเรือนไม่ถูกสุขลักษณะ และมีน้ำอุปโภค บริโภคไม่เพียงพอ ซึ่งขณะนี้ มีจำนวนครัวเรือนที่สามารถแก้ไขปัญหาได้แล้ว 20,649 ครัวเรือน
โฆษกประจำสำนักนายกรัฐมนตรี กล่าวว่า ความสำเร็จดังข้างต้นเป็นการบูรณาการการทำงานกับภาคส่วนต่าง ๆ รวมถึงดึงศักยภาพของพื้นที่ สนับสนุนงบประมาณในการสร้าง และซ่อมแซมที่อยู่อาศัย เช่น สำนักงานสลากกินแบ่งรัฐบาลได้สนับสนุนงบประมาณในการสร้างบ้าน เป็นเงิน 16,600,000 บาท จังหวัดเชียงใหม่ ได้จัดตั้งกองทุน “ซ่อมบ้าน สร้างรอยยิ้มให้ครัวเรือน คนเชียงใหม่” สำหรับจังหวัดนครศรีธรรมราช ได้องค์กรสตรี จัดกิจกรรม “รวมพลังสตรีแก้จนคนนคร” ในการหาทุนสร้าง ซ่อมบ้านให้ครัวเรือนยากจนในจังหวัด ส่วนจังหวัดชัยนาท "ชัยนาท วัด รัฐ ราษฎร์ กาชาดร่วมใจ ขจัดปัญหาจากความยากจน" โดยมี หน่วยงานเจ้าภาพรับผิดชอบการปรับปรุง ซ่อมแซม/ก่อสร้างบ้านให้ครัวเรือนเป้าหมายในระบบ TPMAP ได้ดำเนินการครบ 121 หลัง และจังหวัดชัยภูมิ "ชัยภูมิ เมืองแห่งความสุข" ดำเนินการก่อสร้างบ้านให้ครัวเรือนเป้าหมาย TPMAP เสร็จแล้ว จำนวน 103 หลัง
“นายกรัฐมนตรีให้ความสำคัญกับการแก้ไขปัญหาความยากจนเป็นลำดับต้นๆ ของการทำงานเสมอมา รัฐบาลได้ดำเนินการแก้ปัญหานี้ตั้งแต่วันแรกที่เข้ารับหน้าที่ และจะทำต่อไป อย่างต่อเนื่อง ขอบคุณ และชื่นชมการทำงานของหน่วยงานที่เกี่ยวข้อง และหน่วยงานอื่น ๆ ที่ได้เข้ามามีส่วนร่วมดำเนินงาน นายกรัฐมนตรีย้ำความสามัคคีของทุกหน่วยงาน ทุกคน หากร่วมมือกัน จะแก้ไขปัญหาความยากจนในชาติได้สำเร็จ เพื่อคุณภาพชีวิตและความสุขของประชาชน” โฆษกประจำสำนักนายกรัฐมนตรี กล่าว
วันอาทิตย์ที่ 24 กรกฎาคม 2565
โฆษกรัฐบาลเผยความคืบหน้าไกล่เกลี่ยหนี้ 60 ครั้ง ไกล่เกลี่ยสำเร็จ 48,523 ราย คิดเป็นร้อยละ 94.87 รวมทุนทรัพย์กว่า 10,162 ล้านบาท “สมศักดิ์” เดินหน้าสานต่อนโยบาย “นายกฯ”
โฆษกรัฐบาลเผยความคืบหน้าไกล่เกลี่ยหนี้ 60 ครั้ง ไกล่เกลี่ยสำเร็จ 48,523 ราย คิดเป็นร้อยละ 94.87 รวมทุนทรัพย์กว่า 10,162 ล้านบาท “สมศักดิ์” เดินหน้าสานต่อนโยบาย “นายกฯ” จัด “มหกรรมไกล่เกลี่ยหนี้สินครัวเรือน” ทั่วประเทศ อีก 17 ครั้ง ถึงเดือนสิงหาคมนี้
วันที่ 24 กรกฎาคม 2565 นายธนกร วังบุญคงชนะ โฆษกประจำสำนักนายกรัฐมนตรี เปิดเผยความคืบหน้าการแก้ไขปัญหาหนี้สินภาคครัวเรือน ตามนโยบายของ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ว่า ที่ผ่านมากระทรวงยุติธรรมโดยนายสมศักดิ์ เทพสุทิน รัฐมนตรีว่าการกระทรวงยุติธรรม ภายใต้บูรณาการความร่วมมือระหว่างกรมบังคับคดี และกรมคุ้มครองสิทธิและเสรีภาพ ได้ดำเนินการ “มหกรรมไกล่เกลี่ยหนี้สิน หนี้ครัวเรือน” ผ่านมาแล้ว 60 ครั้ง ข้อมูลล่าสุดเมื่อวานนี้ ณ วันที่ 23 ก.ค. 65 จัดขึ้นที่จังหวัดศรีสะเกษ อุบลราชธานี และปราจีนบุรี โดยภาพรวมมีลูกหนี้ขอไกล่เกลี่ยแล้วจำนวนทั้งสิ้น 51,145 ราย ไกล่เกลี่ยสำเร็จ 48,523 ราย คิดเป็นร้อยละ 94.87 รวมทุนทรัพย์กว่า 10,162 ล้านบาท สามารถลดค่าใช้จ่ายของการฟ้องร้องคดีของประชาชนไปกว่า 4,358 ล้านบาท
“ ทั้งนี้ การจัดมหกรรมยุติธรรมไกล่เกลี่ยหนี้สินครัวเรือนฯ ทั่วประเทศ จะ เหลืออีก 17 ครั้ง เสร็จสิ้นภายในเดือนสิงหาคม เชิญชวนประชาชนที่มีคดีพิพาทก่อนฟ้อง และหลังศาลมีคำพิพากษา ร่วมงานมหกรรมไกล่เกลี่ยหนี้สินครัวเรือน และยุติธรรมพบประชาชน (4 ภาค) ประจำปีงบประมาณ 2565 ภายใต้บูรณาการความร่วมมือระหว่างกรมบังคับคดี และกรมคุ้มครองสิทธิและเสรีภาพ ซึ่งจะเป็นการตอบโจทย์การแก้ไขหนี้สิน หนี้ กยศ. หนี้บัตรเครดิต และสินเชื่อส่วนบุคคล สินเชื่อรถยนต์ รวมถึงร่วมกันหาทางออก ฝ่าวิกฤติ สร้างโอกาส ก้าวไปด้วยกัน ณ สถานที่จัดงาน สำหรับผู้สนใจสอบถามรายละเอียดเพิ่มเติมได้ที่ สายด่วนยุติธรรม 1111กด77 /กรมบังคับคดี 02 881 4999 หรือสายด่วนกรมบังคับคดี 1111 กด 79 หรือ ศูนย์ไกล่เกลี่ยข้อพิพาท 02 881 4840 และ กรมคุ้มครองสิทธิและเสรีภาพ 0 2141 2768-73” โฆษกประจำสำนักนายกรัฐมนตรี กล่าว
วันพฤหัสบดีที่ 14 ตุลาคม 2564
กระทรวงอุตสาหกรรม จัดกิจกรรมปล่อยขบวนรถบรรทุกสิ่งของช่วยเหลือผู้ประสบอุทกภัยในพื้นที่จังหวัดขอนแก่น
กระทรวงอุตสาหกรรม ปล่อยขบวนรถบรรทุกสิ่งของช่วยเหลือผู้ประสบอุทกภัย เพื่อมอบน้ำใจและความช่วยเหลือบรรเทาทุกข์ให้แก่พี่น้องชาวขอนแก่น
กระทรวงอุตสาหกรรม จัดกิจกรรมปล่อยขบวนรถบรรทุกสิ่งของช่วยเหลือผู้ประสบอุทกภัยในพื้นที่จังหวัดขอนแก่น
วันนี้ (14 ตุลาคม 2564) นางวรวรรณ ชิตอรุณ รองปลัดกระทรวงอุตสาหกรรม พร้อมด้วย นายนิรันดร์ ยิ่งมหิศรานนท์ อธิบดีกรมอุตสาหกรรมพื้นฐานและการเหมืองแร่ นายสมพล โนดไธสง ผู้ตรวจราชการกระทรวงอุตสาหกรรม นายทาวัน ทวีถาวรสวัสดิ์ ผู้ช่วยปลัดกระทรวงอุตสาหกรรม ร่วมจัดกิจกรรมปล่อยขบวนรถบรรทุกสิ่งของช่วยเหลือผู้ประสบอุทกภัยในพื้นที่จังหวัดขอนแก่น เพื่อมอบน้ำใจและความช่วยเหลือบรรเทาทุกข์ให้แก่พี่น้องชาวขอนแก่น จำนวน 500 ชุด ซึ่งภายในถุงยังชีพประกอบด้วยสิ่งของเครื่องอุปโภค บริโภคที่จำเป็น อาทิ นมแลคตาซอย ปลากระป๋อง มาม่า กระดาษทิชชู่ ซีอิ้วขาว โจ๊กคัพ น้ำดื่ม เป็นต้น ณ อาคารสำนักงานปลัดกระทรวงอุตสาหกรรม
กระทรวงอุตสาหกรรมหวังเป็นส่วนหนึ่งที่ช่วยบรรเทาความเดือดร้อนให้ประชาชนและส่งกำลังใจให้แก่ทุกภาคส่วนร่วมผ่านสถานการณ์วิกฤตนี้ไปด้วยกัน